f GALACTION 


DIN MILA LUI DUMNEZEU, 
EPISCOPAL SFINTEI EPISCOPII A 
ALEXANDRIEI ŞI TELEORMANULUI 

TUTUROR DREPTCREDINCIOŞILOR CREŞTINI, 
CINULUI MONAHAL, PREACUCERNICILOR ŞI 
PREACUVIOŞILOR PĂRINŢI 
DIN ACEASTĂ SFÂNTĂ ŞI DE DUMNEZEU 
PĂZITĂ EPISCOPIE, 

HAR, PACE, SĂNĂTATE ŞI ALESE BUCURII 
DUHOVNICEŞTI DE LA DUMNEZEU, 

IAR DE LA NOI PĂRINTEASCĂ ÎMBRĂŢIŞARE 
ŞI ARHIEREASCĂ BINECUVÂNTARE 


„ Cercetatu-ne-a pe noi de sus Mântuitorul nostru, 
Răsăritul răsăriturilor, şi cei din întuneric 
şi din umbră am aflat adevărul: 
că din Fecioară S-a născut Domnul. ” 
(Luminănda - Canonul Naşteri) 


Iubiţii noştri fii duhovniceşti, 

Se cuvine, în această sfântă şi de sus rânduită zi, să adu¬ 
cem prinos de mulţumire Preabunului Dumnezeu că, „pentru 
noi oamenii şi pentru a noastră mântuire” a trimis pe Fiul Său 
cel veşnic, Care, golindu-Se de slava Sa dumnezeiască, S-a 


3 


întrupat de la Duhul Sfânt şi din Fecioara Maria şi S-a făcut 
om. „ Strălucire a slavei şi chipul fiinţei lui Dumnezeu” El 
a coborât din ceruri, din sânurile Tatălui ceresc, ca să ne urce 
pe noi, cu Sine însuşi, în pridvorul Dumnezeirii spre a intra, 
prin El, în comuniune cu Tatăl şi cu Duhul Sfânt. întruparea 
Fiului lui Dumnezeu ne-a adus nouă răscumpărarea din osân¬ 
da păcatului neascultării celor dintâi oameni şi ne-a dat putinţa 
„să dobândim înfierea ” 2 şi să ne facem „părtaşi dumnezeieştii 
firi” 1 2 3 4 , învrednicindu-ne să devenim „fii şi moştenitori ai lui 
Dumnezeu prin Iisus Hristos. ” 4 Credem şi mărturisim cu toată 
fiinţa noastră că El este Fiul lui Dumnezeu, Mântuitorul nos¬ 
tru: „Am aflat adevărul, că din Fecioară S-a născut Domnul! ”. 

/y 

Prin Sfânta întrupare răsărit-a peste noi „lumina cunoştinţei ”, 

aflat-am adevărul despre cine suntem, de unde venim şi 

/\ 

mai ales care este rostul nostru pe acest pământ. înainte de 
Naşterea Domnului, omenirea şi-a pus aceste întrebări de 
veacuri, dar, deşi mulţi filosofi şi profeţi au încercat să dea 
răspunsuri în multe vremuri, ele au rămas cufundate în îndo¬ 
ială, în întuneric, în incertitudine. Vechiul Testament cuprinde 
multe astfel de răspunsuri, însă ele au rămas umbrite de taină, 

/V 

cu promisiunea că se vor lumina la plinirea vremii. înainte de 
venirea Fiului lui Dumnezeu în lume, aceasta era învrăjbită şi 
dezorientată: învrăjbită în sufletul său, dezorientată în calea 
sa, dar întotdeauna înfometată şi însetată după dreptate şi 
adevăr. 


1. Evrei I, 3; 

2. Galateni IV, 5; 

3. II Petru I, 4; 

4. Galateni IV, 7; 

/\ 

Insă, acum, se naşte în Betleem Cel care va da răspuns 

/\ 

la toate întrebările, căci Hristos Dumnezeu-Intrupat e lumină. 
Unde este El, noaptea îndoielii şi a păcatului se risipeşte, iar 
iubirea şi pacea se statornicesc în suflete. El este Cel care ne 
descoperă valoarea nepreţuită a omului în faţa lui Dumnezeu, 
El este Cel care ştie şi ne descoperă adevărul despre viaţă şi 
despre moarte, despre calea de urmat, ca Cel ce „este Calea, 
Adevărul şi Viaţa. ” 5 

/V 

Viaţa fiecăruia dintre noi este alcătuită din clipe. Insă 
există anumite clipe importante, hotărâtoare, adevărate mo¬ 
mente de cotitură, în care viaţa noastră se schimbă într-o 
anumită direcţie. Pe acestea le putem numi întâlniri. O astfel 
de întâlnire este chiar Sfânta Sărbătoare de astăzi. în eveni- 

/V 

mentul Naşterii, Dumnezeu se descoperă omului, iar omul II 
descoperă pe Dumnezeu; Dumnezeu şi omul se întâlnesc faţă 
în faţă. Şi cât de mântuitoare este această întâlnire! Ca de 
altfel toate întâlnirile cu Domnul istorisite de Sfânta Scriptură, 
în urma întâlnirilor cu Domnul, orbii îşi recapătă vederea, 
neputincioşii îşi dobândesc puterea, ologii încep să meargă, 
păcătoşii se pocăiesc, iar morţii înviază. Hristos se întâlneşte 
cu apostolii când îi cheamă la apostolat: cu Zaheu vameşul, 

/V 

cu Luca şi Cleopa după înviere, cu Pavel pe drumul spre 
Damasc. Fiecare întâlnire e revelatoare, marchează, transfor¬ 
mă, este totală. Cei care se întâlnesc cu Hristos nu-şi mai 
pot continua viaţa lor de dinainte, ci „lasă toate ale lor” şi 
„intră întru cele ale Domnului” , încep o nouă viaţă, după 
cum mărturiseşte Sfântul Apostol Petru: „Iată, noi am lăsat 


5. Ioan XIV, 6; 

toate şi Ţi-am urmat Ţie. ” 6 

în minunea Sfintei întrupări, fiecare dintre noi ne întâl¬ 
nim cu Hristos Domnul şi, odată cu Naşterea Sa, El intră în 
viaţa noastră şi ne cere în chip tainic şi real să-L primim în 
sufletele şi în viaţa noastră. însă, pentru a ne întâlni cu El cu 
adevărat şi pentru a-L putea primi în inimile noastre, trebuie 
să ne întâlnim mai întâi cu noi înşine şi cu aproapele nostru. 
Cu noi înşine, pentru că trebuie „ să lăsăm toate ale noastre ”, 
cele vechi, şi să începem o viaţă nouă cu Hristos şi în Hristos; 
şi cu aproapele nostru, pentru că iubirea faţă de aproapele este 
tocmai începutul acestei vieţi. 

Naşterea Domnului a adus lumii Evanghelia şi porunca 
iubirii faţă de Dumnezeu şi faţă de oameni. Ea ne arată că 
omenirea întreagă este o mare familie. De aceea şi iubirea 
noastră trebuie să se reverse ca o rouă cerească asupra 
tuturor oamenilor, de orice neam şi de orice credinţă ar fi 
ei, pentru că toţi sunt împodobiţi cu chipul lui Dumnezeu. 
„Poruncă nouă dau vouă”, zice Mântuitorul, „să vă 
iubiţi unul pe altul. Precum Eu v-am iubit pe voi, aşa şi voi 
să vă iubiţi unul pe altul. întru aceasta vor cunoaşte toţi 
că sunteţi ucenicii Mei, dacă veţi avea dragoste unii faţă de 
alţii. ” 7 

Iubirea înseamnă dăruire, ieşire întru întâmpinarea se¬ 
menilor noştri, cu bunăvoinţă şi jertfire pentru celălalt. Ea este 
legătura de unire dintre membrii Bisericii, liantul prin care ei 
alcătuiesc un singur trup: Biserica lui Dumnezeu cea aleasă, 
Trupul cel tainic al lui Hristos. 


6. MarcuX, 28; 

7. Ioan XIII, 34-35; 

Pentru a ne arăta cât este de necesară această legătură 
a dragostei între membrii Bisericii, Sfântul Apostol Pavel 
aseamănă Biserica cu trupul omenesc: capul, ochii, mâinile, 
picioarele şi celelalte mădulare, care stau în cea mai strânsă 
unire, se completează unele cu altele şi se sprijină; asemenea 
sunt şi credincioşii pentru Sfânta Biserică: „voi sunteţi trupul 
lui Hristos şi mădulare fiecare în parte” 8 , zice Apostolul. 
„Ci precum într-un singur trup avem multe mădulare şi 
mădularele nu au toate aceeaşi lucrare, aşa şi noi, cei mulţi, 
un trup suntem în Hristos şi fiecare suntem mădulare unii 
altora. ” 9 Şi după cum în trupul nostru nici un mădular nu 
poate trăi prin el însuşi, ci fiecare are nevoie de sprijinul 
celorlalte, tot astfel şi în Biserică, orice om are nevoie de 
comuniunea şi sprijinul celorlalţi oameni: „nu poate ochiul 
să zică mâinii: n-am trebuinţă de tine; sau, iarăşi capul să 
zică picioarelor: n-am trebuinţă de voi... Dar Dumnezeu 
a întocmit astfel trupul... Ca să nu fie dezbinare în trup, ci 
mădularele să se îngrijească deopotrivă unele de altele. Şi 
dacă un mădular suferă, toate mădularele suferă împreună; 
şi dacă un mădular este cinstit, toate mădularele se bucură 
împreună. ” 10 

Zugrăvită astfel, icoana aceasta a Bisericii, prin ase¬ 
mănarea ei cu trupul omenesc, se poate extinde la întreaga 
umanitate: căci Dumnezeu „a făcut dintr-un sânge tot neamul 
omenesc”. 11 De aceea, fericirea noastră depinde întotdeauna 

8. I Corinteni XII, 27; 

9. Romani XII, 4-5; 

10. I Corinteni XII, 21, 24-26; 

11. Fapte XVII, 26; 

de fericirea celui de lângă noi. Tot astfel, mântuirea noastră 
depinde întotdeauna de relaţia dintre noi şi semenii noştri, 
de cât bine le-am făcut, de câtă dragoste le-am arătat. Nimeni 
nu se poate mântui de unul singur, ci numai în comuniune cu 
ceilalţi oameni. 

Prin Naşterea Mântuitorului Hristos ni se descoperă 
astfel valoarea şi demnitatea fiinţei umane, chemarea ei înaltă, 
dar şi calea pe care o avem de urmat pentru a ajunge la această 
chemare. De aceea nu vom mai putea spune precum David în 
vechime ,,Arată-mi calea pe care voi merge” 12 , nici nu vom 
putea cere asemenea lui Moise „Arată-mi slava Ta ” 13 , căci prin 
Sfânta Minune pe care noi o prăznuim astăzi Adevărul l-am 
aflat, „Calea” ni s-a descoperit: „Eu sunt Calea” 14 ; slava ni 
s-a arătat, după cum mărturiseşte Sfântul Apostol şi Evanghelist 
Ioan „Şi am văzut slava Lui, slavă ca a Unuia - Născut din 
Tatăl, plin de har şi de adevăr. ” 15 Astfel, prin faptele pe care le 
săvârşim, prin viaţa noastră, noi toţi putem spune şi mărturisi că 
„Am văzut slava Lui! Slava lui Dumnezeu întrupat în mijlocul 
acestei lumi!” 

Dreptmăritori creştini, 

Privind cu smerenie spre acest mare eveniment petrecut 
în istoria neamului omenesc şi a mântuirii noastre, precum 
Sfântul Apostol Pavel, mărturisim minunea şi zicem: „Cu 

12. Psalmi CXLII, 8; 

13. Ieşire XXXIII, 18; 

14. Ioan XIV, 6; 

15. Ioan I, 14; 

adevărat, mare este taina dreptei credinţe: Dumnezeu S-a 
arătat în trup, S-a îndreptat în Duhul, a fost văzut de îngeri, 
S-a propovăduit între neamuri. ” 16 Pruncul Acesta, pe Care 
păstorii L-au găsit în iesle, este Acela despre Care proorocul 
a zis: „Prunc s-a născut nouă, un Fiu S-a dat nouă, a Cărui 
stăpânire e pe umărul Lui şi se cheamă numele Lui: înger de 
mare sfat, Sfetnic minunat Dumnezeu tare, biruitor, Domn al 
păcii, Părinte al veacului ce va să fie. ” 17 „ Toate prin El s-au 
făcut; şi fără El nimic nu s-a făcut din ce s-a făcut” 18 căci „ în 
El trăim şi ne mişcăm şi suntem. ” 19 

Părtaşi ai adevărului dumnezeiesc şi pătrunşi de „lumina 
cunoştinţei ” învăţăturii Mântuitorului Hristos, Sfinţii Părinţi ai 
Bisericii noastre au arătat poporului dreptmăritor din vremea 

/V 

lor, dar şi nouă, importanţa covârşitoare a Inomenirii Fiului 
lui Dumnezeu, teologhisind, spre încredinţarea tuturor, această 
mare Minune. Să auzim dar cuvintele Sfântului Leon cel Mare 
care zice: „Să recunoască, deci, credinţa sobornicească slava 
sa în smerenia Domnului, şi Biserica, cea care este trupul lui 
Hristos, să se bucure de tainele mântuirii Sale. Căci dacă n-ar 
deveni trup Cuvântul lui Dumnezeu şi nu s-ar sălăşlui întru noi, 
dacă însuşi Ziditorul nu S-ar coborî la părtăşie cu zidirea şi 
n-ar chema omenirea la un nou început, moartea ar stăpâni de 
la Adam până la sfârşit. ” 20 

Deci, fără ca Dumnezeu Cuvântul să Se întrupeze şi să Se 

16. I Timotei III, 16; 

17. IsaialX, 5; 

18. Ioan I, 3; 

19. Fapte XVII, 28; 

20. Sfântul Leon cel Mare, Predici la Naşterea şi Arătarea Domnului şi la Perioada 
Penticostarului, Editura Reîntregirea, Alba-Iulia, 2016, p. 54; 

facă părtaş firii noastre omeneşti, omul ar fi fost inevitabil sortit 
pieirii. Faptul că în firea umană a lui Hristos a locuit trupeşte 
toată ,,plinătatea dumnezeirii ” 21 , El fiind Dumnezeu adevărat şi 
Om adevărat, este lămurit de Sfântul Efrem Şirul care grăieşte: 
„Hristos, fiind Cuvântul lui Dumnezeu, din Maria S-a făcut 
om. Nu a avut o parte din fire, fiindcă ar fi fost o altă făptură, 
îndoita fire o are desăvârşită, ca să nu piardă pe cele două. 
Nici firea Dumnezeiască nu S-a arătat singură pe pământ; nici 
cealaltă, adică cea omenească, nu s-a suit singură în cer. Din cel 
desăvârşit, desăvârşit, şi din om, om; din Dumnezeu, Dumnezeu, 
şi din Fecioară, Hristos. Nu s-a împărţit trupul în Dumnezeire, 
nici firea omenească n-a îngreuiat firea Dumnezeiască. Nu 
s-a biruit cu amestecarea luării, ca să piardă pe ceea ce o 
avea, şi ceea ce nu o are să se facă. Desăvârşit are pe ceea 
ce era şi desăvârşit are pe ceea ce a luat-o. Că nu s-a unit 
trup cu trup, ci omul s-a unit cu Dumnezeirea. ” 22 Această 
învăţătură o întâlnim în toată literatura patristică. Iisus Hristos 
este Dumnezeu-Om, cu două firi, dumnezeiască şi omenească, 
unite într-o singură persoană, persoana lui Dumnezeu-Cuvântul. 
Astfel El este cu adevărat Mântuitorul nostru şi opera Sa de 
mântuire are putere absolută cuprinzând, în mod obiectiv, 
întreaga omenire. 

Arătând că această cale, a pogorârii lui Dumnezeu la 
om, era cea mai potrivită pentru mântuirea noastră şi arătând 
smerenia fără de seamăn a Domnului Hristos, tot Sfântul Leon 
cel Mare ne învaţă:,, Dar ce era mai potrivit pentru tămăduirea 

21. Coloseni II, 9; 

22. Sfântul Efrem Şirul, Cuvinte şi învăţături, tomul II, ed. a Il-a, Editura 
Bunavestire, Bacău, 2008, p. 335; 

celor bolnavi, pentru luminarea celor orbi, pentru învierea ce¬ 
lor morţi decât ca rănile pricinuite de mândrie să fie vindecate 
prin leacurile smereniei? Adam, prin nesocotirea poruncilor lui 
Dumnezeu, a adus osânda pentru păcat; Iisus, „ născut sub lege ”, 
a întors libertatea dreptăţii. Acela urmând diavolului până la 
neascultare [faţă de Dumnezeu], a meritat ca toţi să moară întru 
el. Acesta,, ascultând de Tatăl până la Cruce ”, a făcut ca toţi să 
fie înviaţi întru El. Acela poftind cinstea îngerească, a pierdut 
vrednicia firii sale. Acesta, primind condiţia slăbiciunii noastre, 
i-a ridicat la cele cereşti pe cei pentru care El S-a pogorât la 
cele mai de jos. ” 23 

/V 

Hristos Dumnezeu, Cel pentru noi întrupat, ne-a deschis 

/\ 

calea spre a ne ridica la cele cereşti. Insă depinde numai de noi 
dacă vom avea „haină de nuntă ” şi ne vom ridica la vrednicia 
de a ne şi împărtăşi de această bucurie. Fiul lui Dumnezeu 
„S-a golit pe Sine însuşi” de slava Sa dumnezeiască spre 
a Se împărtăşi de lutul nostru, iar noi la rândul nostru avem 
chemarea să urmăm pildei Sale spre a ne împărtăşi de slava 
Lui. Acest lucru ne cheamă la o conformitate, la o urmare a 
lucrărilor harului lui Hristos, la faptele credinţei, spre a ajunge 
la asemănarea cu El. 

De acest adevăr ne încredinţează un alt Sfânt Părinte, 
Sfântul Simeon, noul teolog al luminii neînserate ”, spunând: 
„Păzitorii împărăţiei cerurilor, dacă nu vor vedea să aibă 
creştinul asemănare cu Hristos ca fiul cu tatăl, nu pot să des¬ 
chidă şi să-i dea drumul. Căci, precum toţi cei asemenea au 
rămas afară prin căderea unuia, a lui Adam, părintele tuturor, 

23. Sfântul Leon cel Mare, op. cit., pp. 55-56; 

tot astfel şi creştinii asemănători prin dreptate cu Părintele lor 
cel Unul, Hristos, intră în împărăţia cerurilor. Iar asemănarea 
cu Hristos este adevărul, blândeţea, dreptatea, cu care sunt 
împreună şi smerenia şi iubirea de oameni. ” 24 

Iubiţi fii sufleteşti, 

Am înţeles cu toţii cu câtă smerenie, încununată de iubire 
nesecată, Dumnezeu Se face om ca pe om părtaş să-l facă firii 
Sale dumnezeieşti şi locuitor al raiului să îl arate. Se cuvine 
acum ca fiecare dintre noi să ne întrebăm într-un glas cu 
Psalmistul „ Ce voi răsplăti Domnului pentru toate câte mi-a 
dat mie? ” 25 . Cu inimi curate să împlinim glasul lui Dumnezeu 
Tatăl care ne-a poruncit: „Acesta este Fiul Meu cel iubit, pe 

Acesta să-L ascultaţi. ” 26 Ascultători ai lui Hristos, Cel pentru 

/\ 

noi întrupat, vom fi dacă ne vom face următori ai vieţii Sale 
pământeşti, ai Evangheliei iubirii faţă de Dumnezeu şi faţă 
de semeni pe care El ne-a adus-o. Să ne împodobim dar cu 
podoabele roadelor Sfântului Duh: dragostea, bucuria, pacea, 
îndelunga răbdare, bunătatea, facerea de bine, credincioşia, 
blândeţea, înfrânarea. Numai în acest fel vom putea descoperi 
adevăratul sens al vieţii noastre, care îi apropie şi îi uneşte 
pe oameni, recunoscând adevărata valoare pe care ne-a dat-o 
Dumnezeu prin chemarea la viaţă. 

24. Sfântul Simeon Noul Teolog, 24 de cuvinte despre viaţa duhovnicească, Editura 
Doxologia, Iaşi, 2014, p. 146; 

25. Psalmi CXV, 3; 

26. Marcu IX, 7; 

Avem datoria sfântă de a nu rămâne indiferenţi la dera¬ 
pajele societăţii de azi, la actele de violenţă, la degradarea fami¬ 
liei, la starea profund tristă în care se află o parte din tineretul 
căzut pradă pierzaniei sufleteşti şi trupeşti. 

Să înţelegem că Naşterea Domnului este sărbătoarea 
familiei, a părinţilor şi a copiilor. Familia stă la temelia vie¬ 
ţii umane şi este cel dintâi aşezământ social care a dus la dăi¬ 
nuirea neîntreruptă a neamului omenesc. Familia sănătoasă 
şi morală a fost întemeiată de Dumnezeu încă de la începutul 
lumii, atunci când a creat bărbatul şi femeia ca soţ şi soţie şi 
i-a binecuvântat şi le-a zis: ,, Creşteţi şi vă înmulţiţi şi umpleţi 
pământul şi-l supuneţi. ” 27 De aceea, se cuvine să ne implicăm 
activ în toate acţiunile care susţin bunul mers al acestei rânduieli 
a lui Dumnezeu, să ne iubim copiii, să-i creştem sănătoşi şi 
credincioşi, să le oferim educaţia de care au atâta nevoie, cu 
deprinderea de a-şi iubi ţara şi neamul, de a rosti cu bucurie 
numele lui Dumnezeu. 

Naşterea Domnului, începutul mântuirii noastre, este 
pentru creştini timpul lucrării, al fecioarelor înţelepte, al can¬ 
delelor aprinse, al cerurilor deschise, este timpul curăţirii sufle¬ 
telor: ,, lucraţi cât este ziuă, căci vine noaptea când nu veţi mai 
putea lucra Să punem început bun vieţii noastre, sădind în 
inimă aceste învăţături şi îndemnuri, cu nădejdea că, udate de 
ploaia credinţei şi de harul Duhului Sfânt, le vom concretiza în 
fapte. 


27. Facere I, 28. 

Vă îmbrăţişăm părinteşte pe toţi, preoţi şi credincioşi, şi 
vă dorim săpetreceţi Sfintele Sărbători ale Naşterii Domnului şi 
ale Bobotezei cu pace şi sănătate deplină, iar Anul Nou 2018 să 
vă fie luminat şi de alese bucurii încununat, cu mult spor întru 
toate cele de folos! 


La mulţi ani! 


Al vostru, către Domnul, 
pururea rugător spre tot binele, 


f GALACTION 



Episcopul Alexandriei şi Teleormanului 

